
Hva mener du om forslag til endret gebyrforskrift for behandling av reguleringsplaner, bygge- og delesaker, eierseksjonering og oppmåling?  
 

Skien kommune har satt i gang en endring av lokal forskrift for gebyrer knyttet til behandling av private reguleringsplaner, behandling av byggesaker, delesaker, eierseksjonering og oppmåling. Forskriften omfatter tjenester som kan gebyrlegges og er utarbeidet i tråd med selvkostprinsippet.

Det er Skien bystyre som vedtar den lokale gebyrforskriften etter at høring og offentlig ettersyn er gjennomført.

Dagens gebyrforskrift for behandling av reguleringsplaner, bygge- og delesaker, eierseksjonering og oppmåling ble vedtatt av bystyret 03.11.2022 i sak 125/22, justert med mindre endring vedtatt av bystyret 14.12.2023, sak 177/23.

Gebyrforskriften skal på en fleksibel måte gjenspeile kommunens ressursbruk i de enkelte sakene knyttet til saksbehandling etter plan- og bygningsloven, eierseksjonsloven og matrikkellova, og hvilke kostnader dette medfører. Gebyrforskriften skal samtidig sørge for å finansiere de oppgavene som kommunen etter lover og regler er pålagt å utføre. Videre er det et mål å innrette forskriften mest mulig rettferdig for alle forslagsstillere, tiltakshavere og rekvirenter, samtidig som målet har vært å minimere rettmessige klager på gebyrene. 

I forbindelse med budsjettarbeidet er det nå gjort en gjennomgang av dagens forskrift. Vi ser behov for noen endringer i den lokale gebyrforskriften, som nå sendes på høring.

Forslag til endret lokal forskrift er delt inn i 5 kapitler:
· Første kapittel dekker alminnelige bestemmelser som gjelder for alle tjenestene. Dette handler blant annet om betalingsbestemmelser, klageadgang og definisjonsliste.
· Andre kapittel omhandler gebyr for private planforslag.
· Tredje kapittel omhandler gebyr for bygge- og delesaker.
· Fjerde kapittel omhandler gebyr for eierseksjonering.
· Femte kapittel omhandler gebyr for oppmåling.


Følgende endringer er gjort i forslag til ny lokal gebyrforskrift:

Kapittel 2. Private planforslag

Gebyr for planer som krever planprogram er flyttet fram i forskriften, fra § 2.3.3 til ny § 2.1.4 Planer med planprogram.

§ 2.3.9 Behandling av privat forslag til områderegulering for vindkraft
Det er foreslått nytt punkt som innebærer at det innføres gebyr for private områdereguleringer for vindkraft. Disse sakene skal gebyrlegges likt som private detaljplaner, med tillegg.
Gebyret innføres med henvisning til endring i plan- og bygningsloven § 12-1, 3. ledd, og § 12-2, 2. ledd, som trådte i kraft 01. juli 2023. Etter denne lovendringen er det nå krav om områderegulering for konsesjonspliktige vindkraftanlegg på land. For områdereguleringer for vindkraft gjelder reglene om behandlingsmåten for private reguleringsplanforslag. Jf. også plan- og bygningsloven § 33-1 d.


Kapittel 3. Bygge- og delesaker
Gebyr for behandling av tiltaksplaner etter forurensningsforskriftens kapittel 2 er tatt inn i gebyrregulativet, etter at hjemmel for å ta gebyr ble vedtatt i egen lokal forskrift for saksbehandling, tilsyn og kontroll, vedtatt av bystyret 04.11.2021. Det er byggesaksmyndigheten i kommunen som har fått delegert myndighet til å behandle tiltaksplaner, og det vises derfor her til lokal forskrift for tiltaksplaner etter forurensningsforskriften.

§ 3.8.1.e Annet enn bolig
Det foreslås gebyr for behandling av byggesaker tilknyttet datasenter som egen sakstype. Det samme gjelder gebyr for igangsettelse av tiltak knyttet til datasenter.
Vi erfarer at gjennomsnittlig saksbehandlingstid for disse sakene er betydelig høyere enn kategorien datasenter har vært lagt under fram til nå, og det er derfor behov for en egen sakstype. Datasenter tilhører bygningstype 429 – telekommunikasjonssenter i matrikkelen, mens det tidligere har ligget under «offentlige tilgjengelige publikumsbygg». Datasenter er ikke et offentlig tilgjengelig bygg. Dette taler også for at denne spesifikke bygningstypen bør defineres som en egen sakstype i gebyrforskriften.

§ 3.8.1 f-1 Tilbygg, påbygg og underbygg til annet enn bolig
Det foreslås opprettet gebyr for behandling av byggesaker knyttet til datasenter som egen sakstype. Det samme gjelder for igangsettelse av tiltak knyttet til datasenter. Se også begrunnelse til § 3.8.1.e.

§ 3.8.1.f-2 Hovedombygging
Retting av tekst. Hovedombygging til uendret bruk, her var det en feil i gebyrforskriften i kolonnen gebyr. Det skal stå 80 % av gebyr etter tabell § 3.8.1.

§ 3.8.1.g Konstruksjon og anlegg
Her har svømmebasseng, dam/brønn og lignende vært kategorisert som samme sakstype. Det er ønskelig å skille svømmebasseng fra dam, brønn og lignende slik at vi får to sakstyper. Gjennomsnittlig saksbehandlingstid for svømmebasseng er noe mindre enn for de andre sakstypene.

§ 3.8.3 Bruksendring eller vesentlig utvidelse eller vesentlig endring av tidligere drift av tiltak
Gebyr som beregnes for bygningstypen det endres til, blir endret.
Gebyret beregnes pt. 60 % av gebyr etter tabell i § 8.3.1, jf. gebyrregulativet for 2026. Her har det i utgangspunktet vært fen feil i teksten da gebyrforskriften ble vedtatt i første runde. I gebyrforskriften er brukt 50 %. Vi ønsker å endre gjeldende prosentsats fra dagens 60 % til 70 %. Bakgrunnen for endringen er erfaring med at det brukes noe mer tid på bruksendringer enn tidligere beregnet.

§ 3.12 Andre vurderinger
Det er her behov for å rette opp feil i lovhenvisning. Riktig lovhenvisning for tiltak for eksisterende byggverk (unntak fra TEK) er pbl § 31-4.


Kapittel 4. Eierseksjonering
Ingen endringer.


Kapittel 5. Oppmåling
Retting i tittel.

§ 5.4.1 Oppmålingsforretninger som krever delingstillatelse
Det er lagt til nytt punkt; Tillegg for flere arealoverføringer i samme sak. Med dette legger vi til rette for å differensiere i pris når det er flere arealoverføringer i en og samme sak.

Det er lagt til nytt punkt; Arealoverføring til offentlig vei og jernbane (som krever delingstillatelse). Dette er saker som normalt ikke krever delingstillatelse da det vanlig vis følger reguleringsplan. Det hender likevel at vi har saker i uregulert areal, og disse saken tas derfor også inn i 5.4.1.

§ 5.4.1 Oppmålingsforretninger som krever delingstillatelse, og § 5.4.2 Oppmålingsforretninger som ikke krever delingstillatelse
Det er foreslått endret inndeling av gebyrsats for grensepunkt, ved at det er samme gebyrsats for alle grensepunkt som merkes i terrenget. Det er egen gebyrsats for grensepunkt som ikke merkes i terrenget. 

§ 5.5 Gebyr for annet fakturerbart arbeid
Det foreslås nytt punkt; Matrikkelføring av oppmålingsforretning utført av annen myndighet. Når annen offentlig myndighet, som Statens vegvesen eller fylkeskommunen, selv utfører oppmålingsforretningen, skal kommunen kun kreve gebyr for selve matrikkelføringen. Matrikkelføring av oppmålingsforretninger utført av en annen myndighet beregnes etter medgått tid. 



Forslag til ny lokal gebyrforskrift finner du i vedlegg.

Skien kommune imøteser dine synspunkter som sendes til skien.postmottak@skien.kommune.no eller til Skien kommune, planenheten, postboks 158, 3701 Skien.

Frist for innsendelse av uttalelser er satt til 24.11.2026.


Med hilsen


Kristin Bjerkeseth Vindvad
plansjef

